CELEX: 32021R0464
Language: hu
Date: 2021-03-17 00:00:00
Title: A Bizottság (EU) 2021/464 végrehajtási rendelete (2021. március 17.) a Capsicum annuum L. var. annuum, longum csoport, cayennebors-kivonat egyszerű anyagként történő jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról (EGT-vonatkozású szöveg)

2021.3.18.   
               
               
                  HU
               
               
                  Az Európai Unió Hivatalos Lapja
               
               
                  L 94/1
               
            
         A BIZOTTSÁG (EU) 2021/464 VÉGREHAJTÁSI RENDELETE
         (2021. március 17.)
         a Capsicum annuum L. var. annuum, longum csoport, cayennebors-kivonat egyszerű anyagként történő jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 23. cikke (5) bekezdésére, összefüggésben 13. cikke (2) bekezdésével,
         mivel:
         
                     (1)
                  
                  
                     2018. március 14-én a Bizottsághoz kérelem érkezett a Bio Natural Protect vállalattól a Capsicum annuum L. var. annuum, longum csoport, cayennebors-kivonat egyszerű anyagként, vetőmagevő emlősök és madarak elleni riasztószereként történő jóváhagyására vonatkozóan. Egy későbbi, 2019. május 23-án beérkezett, felülvizsgált kérelemhez csatolták az 1107/2009/EK rendelet 23. cikke (3) bekezdésének második albekezdésében előírt információkat.
                  
               
                     (2)
                  
                  
                     A Bizottság felkérte tudományos segítségnyújtásra az Európai Élelmiszerbiztonsági Hatóságot (a továbbiakban: Hatóság). A Hatóság 2020. március 31-én technikai jelentést (2) terjesztett a Bizottság elé a Capsicum annuum L. var. annuum, longum csoport, cayennebors-kivonatról. A Hatóság arra a következtetésre jutott, hogy a javasolt Capsicum annuum L. var. annuum, longum csoport, cayennebors-kivonatnak, többek között fő hatóanyagának, a kapszaicinnek a specifikációi nincsenek pontosan meghatározva. Továbbá a Hatóság szerint a kivonat lehetséges összetevői némelyikének, többek között a kapszaicinnek a környezeti sorsa és viselkedése bizonytalan volt, és valamennyi nem célfajra nézve további toxicitási vizsgálatokra volt szükség. A Hatóság megjegyezte, hogy az Európai Vegyianyag-ügynökséghez több vállalattól érkeztek arra vonatkozó bizonyítékok is, hogy a Capsicum annuum L. var. annuum, longum csoport, cayennebors-kivonat összetevőit adott esetben súlyos szemkárosodást okozónak, lenyelés esetén ártalmasnak, továbbá bőrirritációt okozónak kell minősíteni.
                  
               
                     (3)
                  
                  
                     Ezenkívül az élelmiszerügyi tudományos bizottság megállapította, hogy a kapszaicin genotoxikus potenciállal rendelkezik (3).
                  
               
                     (4)
                  
                  
                     Olyan vonatkozó értékelés, amelyet az 1107/2009/EK rendelet 23. cikkének (2) bekezdésében említett uniós jogszabályoknak megfelelően végeztek volna el, nem állt rendelkezésre.
                  
               
                     (5)
                  
                  
                     A Bizottság 2020. július 17-én benyújtotta a Capsicum annuum L. var. annuum, longum csoport, cayennebors-kivonatra vonatkozó vizsgálati jelentését (4) és az anyag jóváhagyásának megtagadásáról szóló jelen rendelet tervezetét a Növények, Állatok, Élelmiszerek és Takarmányok Állandó Bizottságának.
                  
               
                     (6)
                  
                  
                     A Bizottság felkérte a kérelmezőt, hogy nyújtsa be észrevételeit a Hatóság technikai jelentésével és a Bizottság felülvizsgálati jelentéstervezetével kapcsolatban. A kérelmező benyújtotta észrevételeit, és azokat a Bizottság alaposan megvizsgálta.
                  
               
                     (7)
                  
                  
                     A kérelmező által felhozott érvek ugyanakkor nem tudták eloszlatni az anyaggal kapcsolatos aggályokat.
                  
               
                     (8)
                  
                  
                     Következésképpen – miként azt a Bizottság felülvizsgálati jelentése is meghatározta – nem nyert megállapítást az 1107/2009/EK rendelet 23. cikkében foglalt követelmények teljesülése. Ezért helyénvaló megtagadni a Capsicum annuum L. var. annuum, longum csoport, cayennebors-kivonat egyszerű anyagként történő jóváhagyását.
                  
               
                     (9)
                  
                  
                     E rendelet nem sérti a kérelmezők azon jogát, hogy a Capsicum annuum L. var. annuum, longum csoport, cayennebors-kivonat egyszerű anyagként történő jóváhagyása érdekében további kérelmet nyújtsanak be az 1107/2009/EK rendelet 23. cikkének (3) bekezdése szerint.
                  
               
                     (10)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            A Capsicum annuum L. var. annuum, longum csoport, cayennebors-kivonat nem hagyható jóvá egyszerű anyagként.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 17-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 309., 2009.11.24., 1. o.
         
         
            (2)  EFSA (Európai Élelmiszerbiztonsági Hatóság), 2020. Technical report on the outcome of the consultation with Member States and EFSA on the basic substance application for approval of Capsicum annuum L. var. annuum, longum group, cayenne extract to be used in plant protection as repellent to seed-eating mammals and birds. (Technikai jelentés – a Capsicum annuum L. var. annuum, longum csoport, cayennebors-kivonatnak mint egyszerű anyagnak a növényvédelemben, vetőmagevő emlősök és madarak elleni riasztószereként történő alkalmazására vonatkozó kérelemre vonatkozóan a tagállamokkal és az EFSA-val folytatott konzultáció eredményéről). EFSA Supporting publication (kapcsolódó közlemény), 2020:EN-1838. 77 oldal; doi:10.2903/sp.efsa.2020.EN-1838.
         
            (3)  Az élelmiszerügyi tudományos bizottság véleménye a kapszaicinről (elfogadva 2002. február 26-án); https://ec.europa.eu/food/sites/food/files/safety/docs/fs_food-improvement-agents_flavourings-out120.pdf.
         
            (4)  https://ec.europa.eu/food/plant/pesticides/eu-pesticides-db_en.